अनशन पर येदियुरप्पा और कुमारस्वामी में ठनी  
येदियुरप्पा ने कहा कि कुमारस्वामी को विधानसभा के सामने आमरण अनशन करने की अनुमति नहीं दी जाएगी।
कर्नाटक के मुख्यमंत्री बीएस येदियुरप्पा ने सोमवार को कहा कि पूर्व मुख्यमंत्री एचडी कुमारस्वामी को विधानसभा के सामने आमरण अनशन करने की अनुमति नहीं दी जाएगी।  येदियुरप्पा ने सोमवार को संवाददाताओं से बातचीत में कहा, "किसी को भी चाहे वह कितना ही बड़ा क्यों न हो, विधानसभा के सामने विरोध करने की अनुमति नहीं दी जाएगी। कुमारस्वामी इसके लिए फ्रीडम पार्क जा सकते हैं।"  जनता दल (सेक्युलर) के प्रदेश अध्यक्ष कुमारस्वामी ने यह कहते हुए नौ जुलाई से विधानसभा के समक्ष आमरण अनशन पर बैठने की चेतावनी दी है कि येदियुरप्पा ने उनके और उनके परिवार के सदस्यों पर अवैध तरीके से सम्पत्ति बनाने के जो आरोप लगाए थे, या तो वह उनकी जांच कराएं या फिर माफी मांगे।  कुमारस्वामी ने येदियुरप्पा के बयान पर प्रतिक्रिया देते हुए कहा, "यदि विधानसभा के समक्ष धरने पर बैठने की अनुमति नहीं दी जाती है तो मैं बासावेश्वरा सर्किल में अनशन करूंगा।"   बहरहाल, येदियुरप्पा ने कुमारस्वामी को अनशन पर जाने से रोकने से इंकार कर दिया। उन्होंने कहा, "यदि कोई अपनी समस्या लेकर मेरे पास आता है तो मैं उसका समाधान करने की कोशिश करूंगा। मैं इससे अधिक कुछ कहना नहीं चाहता।"